Nariadenie Rady (EHS) č. 1346/78
z 19. júna 1978,
ktorým sa mení a dopĺňa nariadenie (EHS) č. 2358/71 o spoločnej organizácii trhu s osivom
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, najmä na jej článok 43,
so zreteľom na návrh Komisie,
so zreteľom na stanovisko Európskeho parlamentu [1],
so zreteľom na stanovisko Hospodárskeho a sociálneho výboru [2],
keďže nariadenie Rady (EHS) č. 2358/71 z 26. októbra 1971 o spoločnej organizácií trhu s osivom [3], naposledy zmenené a doplnené nariadením (EHS) č. 1167/77 [4], ustanovilo poskytovanie výrobnej pomoci pre osivá za určitých podmienok; keďže o poskytovaní tejto pomoci sa každý rok rozhoduje pre hospodársky rok začínajúci počas nasledujúceho roka;
keďže výroba väčšiny odrôd osiva má viacročný charakter; keďže s cieľom zlepšiť plánovanie výroby sa doterajšia pomoc nahradí pomocou stanovenou na dva po sebe nasledujúce hospodárske roky;
keďže je nevyhnutné mať primerané informácie o situácii a vyhliadkach vývoja trhu spoločenstva; keďže systém platný v spoločenstve preto umožňuje zber potrebných informácií o osivách vyrobených v spoločenstve, pretože stanovuje, že je možné obchodovať iba s certifikovanými osivami vyrobenými v riadne schválených zariadeniach alebo podľa riadne zaregistrovaných zmlúv; keďže okrem toho sa spoločenstvo vo veľkom rozsahu zásobuje na základe zmlúv o množení osív uzatvorených s výrobcami osív v tretích krajinách; keďže by sa preto mala požadovať registrácia týchto zmlúv pre druhy, ktoré zohrávajú významnú úlohu pri zásobovaní trhu spoločenstva; keďže na tieto informácie by sa navyše mala vzťahovať povinnosť zachovávania štatistického tajomstva s cieľom uistiť zainteresované strany o tom, že tieto informácie nebudú použité na iné účely a umožniť tak získavanie úplne objektívnych informácií,
PRIJALA TOTO NARIADENIE:
Článok 1
Nariadenie (EHS) č. 2358/71 sa mení a dopĺňa takto:
a) Druhý pododsek článku 3 ods. 1 sa nahrádza takto:
"Táto pomoc, ktorá je v celom spoločenstve jednotná pre každý druh alebo skupinu odrôd, sa stanoví každé dva roky do 1. augusta na hospodársky rok začínajúci počas nasledujúceho roka a ďalší hospodársky rok, ktorý po ňom nasleduje. Pomoc na hospodárske roky 1978/79 a 1979/80 sa však určí do 1. júla 1978. Ak sa zdá, že je na uvedené dvojročné obdobie, pre ktoré sa stanovila pomoc, vážne ohrozená stabilita trhu spoločenstva, môže Rada na návrh Komisie kvalifikovanou väčšinou nariadiť úpravu pomoci na druhý rok uvedeného obdobia. Táto úprava sa vykoná do 1. augusta roku predchádzajúcemu jej uplatňovaniu."
b) Dopĺňa sa tento článok:
"Článok 3a
1. Pre určité druhy sa môžu všetky zmluvy o množení osív uzatvorené medzi subjektom na výrobu osív alebo pestovateľom so sídlom v spoločenstve a výrobcom osív so sídlom v tretej krajine s účinnosťou od 1. februára 1979 podrobiť povinnej registrácií. Registráciu vykonajú orgány určené na tento účel každým členským štátom.
2. Členské štáty pravidelne informujú Komisiu o štatistických údajoch o registrácii zmlúv o množení osiva.
3. Údaje o registrácii zmlúv o množení osiva sa môžu použiť len na účely uplatňovania tohto nariadenia.
4. Podrobné pravidlá uplatňovania tohto článku a najmä definícia zmluvy o množení osív a zoznam druhov uvedených v odseku 1 sa prijmú v súlade s postupom stanoveným v článku 11."
Článok 2
Toto nariadenie nadobúda účinnosť 1. júla 1978.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Luxemburgu 19. júna 1978